钦定古今图书集成/明伦汇编/氏族典/第086卷 > 《寺前胡氏宗谱序》石简
## 钦定古今图书集成/明伦汇编/氏族典/第086卷 > 《寺前胡氏宗谱序》石简

族之有谱也，盖为明统系、别宗支而作也。唐虞三代
以来，代虽殊而同出于黄帝之系。厥后统绪不一，皆
各愬所自来，以为开代祖，则凡有国有家者亦然。以
故末流之族，务掇前代显人，置之谱牒之首，曰“某公，
吾之族祖也。某与某则皆某公之裔，而世承明德者
也。”噫！兹大非古人作谱之意矣。若桃源胡氏则不然。
胡氏派出四明，洪武间，始卜居于宁桃源之里，与予
族素缔婚姻，且处同学出同仕者不一。惟讳鹏，号龙
洲，为闽汀郡铎者，与予金石交。及归林下，则又为诗
酒契。尝曰：“予族宁几二百年，第谱牒未修，将何以为
承先启后之藉？”一日，其冢嗣嵩石偕从弟凰，克承厥
志，辑之。既成，以予颇识其详，征一言“为序。”予观世之
为《谱》者多矣，未有若兹《谱》之善也。不为旁附，不为曲
引，冀骇庸众人之耳目。惟直书承传之久近，与其出
处行事之迹，生死卒葬之期，俾后人观者隐动其水
木本源之思，则二子之所以承先启后者，不亦重足
念乎？大凡先世有盛德者，其后必有昌炽之嗣。今胡
氏敦本尚实，内无背戾之风；训读课耕，外鲜嚣讼之
失；以及父子、兄弟、妻孥妯娌之间，一以雍睦为尚。使
他族尽若是也，则整齐斯世之具可以不设，而天下
不足治矣。故予于《胡氏谱》，而知其家声之未有艾也。
为胡氏后者，可不勉哉！

《晋书卫恒传》，“魏初有锺、胡二家，为行书法，俱学之于
刘德升，而锺氏小异。然亦各有巧，今大行于世云。”〈按锺

胡锺繇胡昭也

《宋史胡宿传》：宿子宗炎，哲宗崩，辽使来吊祭。宗炎以
鸿胪少卿迓境上，使者不易服，宗炎以礼折之，须其
听命乃相见。初，宿使辽，辽人重之。其后宗炎婿邓忠
臣迓客，客问中外尝有充使者否，忠臣以宿告，且言
“前使鸿胪，其子也。客叹胡氏世不乏人。”

《元史胡长孺传》：长孺与从兄之纲、之纯皆以经术文
学名，人称之为“三胡。